Merkezê Îrtîbatî û Çapemenîye yê YPJyî bi eşkerayîyêke da zanayene ke fermandaranê înan ra Roşna Egîd 2yê êlula 2023yî de hêrişê hewayî yê artêşa tirke ya îşxalkere de şehîd bîya.
Eşkerayîya YPJyî bi kilmî wina ya:
''Kênaya Pîranî ya xoverdayoxe embaza ma Roşan hêrişanê vera Kobanê ra dima koyanê azadan ra verê xo da Rojawanî. Embaza ma Roşna sey fermandarêke pêro hemleyanê azadîye û xebatanê şorişî de bi tewirê xo yê samîmî ca girewt û a embazanê xo rê bîye çimeyê bawerî û moralî. Embaza ma Roşna pêro xebatan û erkan de tim xo rê serkewtiş kerd esas.
Dewleta tirke ya îşxalkere zanena ke cinîyî serkêşîyê Şorişê Rojawanî kenê coka bi hêrsî hêrişê înan kena. Narey zî embaza ma Roşna Egîd 2yê êlula 2023yî de hêrişê hewayî yê dewleta tirke ya îşxalkere de şehîd bîye.
Ma sey YPJyî keyeyê embaze Roşna rê serweşîye wazenê. Ma sey şerwan û fermandaranê YPJyî soz danê ke qesasê embaze Roşna bigêrê, nê welatî bi azadî û aramî tacîdar bikerê.''
